ในส่วนของเนื้อหา ในปัจจุบันออกฉายแล้ว 4 ซีซัน โดยซีซันแรกครอบคลุมช่วงเวลาตั้งแต่การอภิเษกสมรสของเจ้าหญิงอลิซาเบธและเจ้าชายฟิลิป ดยุกแห่งเอดินบะระในปี 1947 ถึงการแยกทางกันของเจ้าหญิงมาร์กาเร็ตกับปีเตอร์ ทาวน์เซนด์ในปี 1955 ซีซันที่สองครอบคลุมช่วงเวลาตั้งแต่วิกฤตการณ์คลองสุเอซในปี 1956 จนถึงการสิ้นสุดการดำรงตำแหน่งของนายกรัฐมนตรีฮาโรลด์ แมคมิลแลนและการประสูติของเจ้าชายเอ็ดเวิร์ด ซีซันที่สามดำเนินเรื่องในช่วงปี 1964 ถึง 1977 ในรัฐบาลนายกรัฐมนตรีฮาโรลด์ วิลสันและการนำเสนอคามิลลา ชานด์ และซีซันที่สี่ที่ดำเนินเรื่องตั้งแต่ปี 1977 ถึง 1990 ด้วยการนำเสนอนายกรัฐมนตรีมาร์กาเรต แทตเชอร์และการอภิเษกสมรสของเจ้าหญิงไดอานากับเจ้าชายแห่งเวลส์ ทั้งนี้ ภาพยนตร์ชุดนี้มีกำหนดฉายเพิ่มเติมอีกสองซีซัน โดยจะสิ้นสุดการนำเสนอเมื่อดำเนินเรื่องถึงต้นคริสต์ศตวรรษที่ 21